Ordfører!

2024 startet dystert med flere drapssaker der gjerningsmennene hadde nære relasjoner til drapsofrene. I flere av sakene hadde overgriperne besøksforbud mot de voldsutsatte kvinnene, og flere av kvinnene hadde også voldsalarmer.

Selv om Norge har relativt lave drapstall, hadde vi i 2023 de høyeste tallene på 10 år. Ett av fire drap i Norge er partnerdrap, og i 7 av 10 tilfeller har de utsatte varslet om partnervold tidligere. Kvinner som blir drept av sine partnere har ikke bare varslet om vold, men er ofte blitt mistrodd når de har forsøkt å si ifra. I 2022 gjorde Riksrevisjonen en gjennomgang av myndighetenes arbeid mot vold i nære relasjoner. Den viste at oppklaringsprosenten går ned, saksbehandlingstiden er for lang og at oppfølgingen av voldsalarmer og besøksforbud er utilstrekkelig. Rapporten kritiserte myndighetene i denne rapporten for mangelfull innsats i kampen mot vold i nære relasjoner.

Politiets manglende oppfølging er livsfarlig. Vi ser nå en enorm økning i antall anmeldelser, men politiet sliter med å etterforske og løse sakene. Antallet saker som når domstolene har heller ikke økt. Dette er en betydelig utfordring. Siden 2013 har norsk rett hatt muligheten til å pålegge omvendt voldsalarm for personer med kontaktforbud. Påtalemyndighetene har søkt om dette i 232 saker, men bare fått innvilget det i 105 av dem.

Vi må lytte til kvinner, og vi må ta kvinner på alvor når de rapporterer vold. Bruk av omvendt voldsalarm må økes. Vi trenger en rettsstat som ikke lukker øynene når besøksforbud brytes. Kvinner som står fram med varsler om vold, trenger en trygghetsgaranti, en sikkerhet om at de vil få nødvendig hjelp. For samfunnet koster det for mye å håndtere vold. Derfor må kommunen jobbe med problemene i et helhetlig perspektiv, inkludert rettsvesenet, barn og familie og helsevesenet.

Dette innebærer styrket satsing i arbeidet mot vold i nære relasjoner også i kommunen. Krisesentersekretariatet understreker at alle kommuner bør ha en handlingsplan knytta til vold i nære relasjoner. Handlingsplanene er viktige blant annet fordi

* En må registrere hvor mange i kommunen som er utsatt for vold i nære relasjoner
* At kommunene sørger for informasjon om hjelpetjenester på innbyggernes forskjellige språk
* At kommunene sørger for nok, midler til å følge opp voldsutsatte i kommunen
* Og bør inneholde tiltak for forebygging.

Voldsutsatte er ofte i en tilstand der de trenger rask hjelp som det er enkelt å bruke for å kunne bryte ut av en voldelig og farlig relasjon. I tillegg til handlingsplan vil en kommunal koordinator styrke dette arbeidet. Det må også jobbes systematisk i de kommunale tjenestene som helsestasjon, barnehage og skole, med fokus både på forebygging og på å avdekke vold i nære relasjoner.

Rælingen kommune vedtok en handlingsplan mot vold i nære relasjoner for årene 2014 – 2017, men etter hva jeg kan se så er den ikke blitt rullert. Så da har vi ikke noen gjeldende plan som er enkel å finne.

Det har siden 2020 ikke vært offentlig registrert partnerdrap i Rælingen, så kanskje var handlingsplanen veldig god? Men vi vet også at det er mørketall. Og vi vet at vold i nære relasjoner er et alvorlig problem selv om det ikke går så langt som til drap.

Samarbeidet på Romerike om Krisesenteret i Lillestrøm er bra.

**Men synes ikke også ordføreren at kommunen trenger en aktiv Plan mot vold i nære relasjoner?**

**Jeg lurer også på hvordan kommunen jobber for å sikre at politiet følger opp kvinner som har varslet om vold og sørge for deres beskyttelse?**

**----------------------------------------------------------**

**Jeg ønsker også på vegne av Rælingen SV å fremme følgende forslag:**

**Rælingen kommune har som mål å vedta en oppgradert Plan mot vold i nære relasjoner i løpet av 2024.**